text: Quintana afrontarà les rampes de Montjuïc amb 7 segons de marge sobre Contador | Fosbury
  Fosbury » Fosbudiary » Quintana afrontarà les rampes de Montjuïc amb 7 segons de marge sobre Contador
  Força ambient a Sant Joan Despí minuts abans de la sortida de la penúltima etapa de la Volta a Catalunya, amb aficionats agrupats a les portes dels autobusos dels equips punters per mirar d'aconseguir un autògraf o una fotografia amb Contador, Froome, Quintana o el Purito. Menció especial per a l'afició colombiana, amb diverses famílies que lluïen orgulloses la bandera del país del líder de la prova catalana.
  Alberto Contador, pensatiu abans de començar l'etapa / Eulàlia Ripoll
  Entre els ciclistes que no han passat pel control de firmes, un català, Alberto Losada, i un dels grans favorits a endur-se la 6a etapa: Ben Swift, l'esprinter de l'Sky. Sense el britànic i sense Nacer Bouhanni (després d'una recuperació ràpida dels seus problemes estomacals demà disputarà la Gant-Wevelgem), l'etapa d'avui, la més llarga d'enguany, es presentava més oberta que mai.
  Dan Martin, el vencedor a La Molina, s'ha endut el primer esprint intermedi a Castelldefels i la bonificació que l'apropa a només un segon del podi. La primera hora de carrera ha comptat amb diversos intents de fuga que han constatat el nerviosisme de la gran majoria d'equips per intentar situar algun dels seus corredors a l'escapada bona. Finalment, a l'alçada de Lavern, s'ha format l'escapada del dia amb ciclistes de primer nivell com Chaves, Hesjedal, Vakoc o Ten Dam. En total, 11 corredors que han mantingut un bonic pols fins als metres finals de l'etapa, sempre perseguits per un gran grup liderat pel Lampre, l'IAM o el Lotto-Soudal.
  L'escapada definitiva, amb Chaves, Vakoc i Hesjedal / Josep Torreño
  Davide Cimolai, vencedor a Vilanova i la Geltrú
  L'esprinter italià ha fet bo el treball del seu equip, el Lampre, que ha aconseguit la primera victòria de la temporada a l'arribada de la Volta a la capital del Garraf. Cimolai s'ha imposat per davant de l'home ràpid del Giant-Shimano, el jove Nikias Arndt i de Tosh Van der Sande, una altra jove promesa, del Lotto-Soudal. Han hagut de suar de valent per imposar-se als darrers quatre homes de l'escapada, que han entrat al darrer quilòmetre amb uns metres d'avantatge que ha estat a punt de donar-los la victòria. El txec Peter Vakoc (Etixx-Quick Step), que ha portat el pes dels escapats en el tram final de la cursa, ha acabat sisè.
  Un final incert i un esprint sense trens d'equips que han posat un preciós punt i final a una etapa que ha generat un fort desgast entre els ciclistes tot i haver afrontat només dues ascensions puntuables. Alberto Contador, que a falta de 20 quilòmetres (i acompanyat pel veterà Tossatto) ha intentat aprofitar el vent lateral del Penedès per intentar provocar un ensurt a Nairo Quintana, no ha pogut retallar els set segons que li treu el colombià a la general i ho haurà de tornar a provar demà en les vuit ascensions consecutives al circuit de Montjuïc. Abans d'arribar a Barcelona, però, màxima atenció a l'esprint intermedi de Molins de Rei, al quilòmetre 8, en què els primers classificats tornaran a jugar-se uns segons imprescindibles en la lluita per les primeres places de la general.
  Les darreres dues Voltes s'han decidit per 4 segons de marge. Nairo Quintana serà capaç de fer valer els 7 segons que té sobre Contador? Les rampes de Montjuïc tenen la resposta.